У выніку другога падзелу Рэчы Паспалітай (1793) Вішнева апынуўся ў складзе Расійскай імперыі, у Свянцянскім павеце Віленскай губерні. У 1820 Сулістроўскія збудавалі тут мураваны касцёл Святога Тадэвуша. Па здушэнні нацыянальна-вызваленчага паўстання (1863—1864) расійскія ўлады гвалтоўна перарабілі тутэйшы касцёл у царкву Маскоўскага патрыярхату. Станам на 1866 у мястэчку было 49 двароў. На 1886 — 34 двары, царква, сінагога, шынок, крама. У 1892 адкрылася царкоўнапрыходская школа. У 1893 побач з мястэчкам існавала аднайменная сядзіба (17 жыхароў), дзе мелася бібліятэка, у якой было каля 4 тыс. тамоў кніг. У 1905 маёнткам валодалі Карловічы.